Spoštovani,

na Katedri za južnoslovanske in balkanistične študije Filozofske fakultete Karlove univerze v Pragi slovenisti pripravljamo mednarodni znanstveni simpozij v počastitev stoletnice Cankarjeve smrti z naslovom

***Iz Ljubljane preko Dunaja v Prago. Ivan Cankar in njegovi slovanski sodobniki***,

ki bo potekal

**22. in 23. novembra 2018 v Pragi**.

Ivan Cankar je leta živel na Dunaju, povezan pa je bil tudi s Prago, saj so prav na Češkem izhajali prvi prevodi ter kritične študije njegovih del, uprizarjali pa so tudi njegove drame. Satira *Za narodov blagor* je bila leta 1905 uprizorjena v Pragi celo pred slovensko izvedbo.

Znanstveno srečanje se navezuje na pretekle slovenistične simpozije na praških univerzitetnih tleh (leta 2008 o Zofki Kveder, leta 2010 *V očeh drugega – o slovensko-čeških stikih*, leta 2014 *Sto let slovenistike na Karlovi univerzi v Pragi*).

1.

 Prva in glavna tema simpozija bo **Cankarjeva ustvarjalnost**:

raziskave njegovega dela po tematoloških in naratoloških kriterijih, analiza stilske in jezikovne posebnosti njegovih tekstov … Zanimal nas bo Ivan Cankar kot vsestranski slovenski umetnik ter nomadski avtor v Avstro-Ogrski: medbesedilnost njegovih besedil in »monarhični« kontekst, v katerem je ustvarjal. Posvetili se bomo recepciji njegovega dela v Sloveniji, na Češkem in v srednjeevropskem prostoru ter prevajanju njegovega dela v češčino in druge slovanske jezike.

2. Prispevke o Cankarju bomo dopolnili **z raziskavami slovanskih avtorjev**– njegovih sodobnikov –, ki so kot tujci delovali v velikih mestih habsburškega prostora pred prvo svetovno vojno: v Pragi, Bratislavi, Budimpešti … in na Dunaju. Zanimala nas bo njihova hibridnost, nomadstvo ter recepcija v drugi kulturi.

Nekaj predlaganih tem: fenomen mesta v besedilu, reprezentacija spola in Drugega, problem narodne identitete in »monarhična« ideologija, problematika srednjeevropskih modern, habsburški mit v srednjeevropski književnosti, recepcija v monarhičnem prostoru, medslovanske interakcije …

K sodelovanju vabimo razpravljavce s področja literarne zgodovine in teorije, jezikoslovja, zgodovine, recepcijskih teorij ter kulturne zgodovine.

Udeležence prosimo, da pripravijo 15-minutni nastop (recenzirani prispevki bodo objavljeni po simpoziju v samostojni monografiji). Delovni jeziki konference so vsi slovanski jeziki, nemščina in angleščina (konferenca bo potekala v sekcijah). Do konca oktobra 2018 bo oblikovan program simpozija in natančna navodila o poteku konference, namestitvi in spremljevalnem programu. Kotizacija znaša **1250 Kč (50 €)**, za doktorande **600 Kč (25 €)** – namenjena je izdaji kol. monografije. Udeleženci simpozija si sami krijejo potne stroške in namestitev v hotelu.

Prosimo, da naslov ter povzetek prispevka (do 1000 znakov) z Vašim imenom, priimkom, točnim nazivom ter informacijo o delovnem mestu pošljete **do 30. 7. 2018** na e-naslov alenka.dolezalova@ff.cuni.cz.

Veselim se sodelovanja z Vami in Vas lepo pozdravljam,

Doc. dr. Alenka Jensterle-Doležal,

vodja konference